สันธนะ เปิดฉากซัด โดน 3 นายพลกลั่นแกล้ง ทนายยื่น 3 แสนได้ประกันตัว
ขู่ฟ้องกลับ  8ผู้ค้าที่แจ้งถูกรีด วิระชัย ยันมีพยานหลักฐาน,ตำรวจค้านประกันไม่สำเร็จ ศาลอาญาพิจารณาให้ประกันตัว สันธนะ วงเงิน 3 แสนบาท พร้อมสั่งรวมคดีกรรโชกทรัพย์ตลาดใหม่ดอนเมือง 8 คดีเป็นคดีเดียวกัน แต่ห้ามยุ่งเกี่ยวกับพยานหลักฐาน และห้ามเดินทางออกนอกประเทศ หลังรอดคุกเดินไปกราบที่ตักพ่อ ที่นั่งวีลแชร์มาให้กำลังใจถึงศาล แฉมีนายพล 3 คน ที่มีปัญหากันมาก่อนกลั่นแกล้ง ประกาศฟ้องกลับ 8 ผู้เสียหายที่มาแจ้งความดำเนินคดี โวรู้ชื่อนามสกุลหมดแล้ว เตรียมตรวจสอบว่าเป็นพ่อค้าแม่ค้าจริงหรือไม่ ด้าน วิระชัย ยัน ผู้เสียหายและพยานคดีนี้จะไม่ถูกดำเนินคดี โอ่มีผู้เสียหายเพิ่มเป็นกว่า 100 คนแล้ว ส่งนักสืบมือดี นพศิลป์ พูลสวัสดิ์ นำทีมล่าผู้ต้องหาที่เหลือ เบื้องต้นพบหนีออกนอกพื้นที่และจ่อตะเข็บชายแดนเตรียมหนีออกนอกประเทศ,กรณีสำนักงานตำรวจแห่งชาติ (ตร.) นำโดย พล.ต.อ.วิระชัย ทรงเมตตา รอง ผบ.ตร.จับมือสำนักงานคณะกรรมการอาหารและยา (อย.) นำกำลังหลายหน่วยตรวจค้นร้านค้ากว่า 200 แห่งภายในตลาดใหม่ดอนเมือง เนื่องจากได้รับการร้องเรียนว่า ขายเครื่องสำอางและอาหารเสริมไม่ได้มาตรฐาน อาจเป็นอันตรายแก่ประชาชนที่หลงซื้อไปใช้ และไม่ได้รับอนุญาตจาก อย. พบเครื่องสำอางและอาหารเสริมที่ไม่ได้มาตรฐานกว่า 3 แสนชิ้น มูลค่ากว่า 100 ล้านบาท เบื้องต้นนำของกลางทั้งหมดไปตรวจสอบ เพื่อแจ้งข้อหาดำเนินคดีผู้ที่เกี่ยวข้อง ระหว่างตรวจค้นปรากฏว่า พ.ต.ท.สันธนะ ประยูรรัตน์ อดีตรอง ผกก.ตำรวจสันติบาล อ้างตัวเป็นที่ปรึกษาประธานกรรมการตลาดใหม่ดอนเมือง เดินทางมาต่อต้าน ตำรวจตรวจสอบเบื้องหลังพบเก็บค่าคุ้มครอง รวบรวมพยานหลักฐานขอหมายจับจากศาลอาญา ข้อหาร่วมกันกรรโชกทรัพย์ 8 หมายจับ เดินทางไปจับกุมที่บ้านเลขที่ 219 ถนนประดิษฐ์มนูธรรม คุมตัวไปสอบสวนดำเนินคดีที่ สน.ดอนเมือง ขณะที่เจ้าตัวโวยวายว่าถูกกลั่นแกล้งตามที่เสนอข่าวไปแล้วนั้น,ความคืบหน้าเมื่อเวลา 08.30 น. วันที่ 13 พ.ค. ร.ต.ท.ทศพร ดุดง รอง สว.(สอบสวน) สน.ดอนเมือง คุมตัว พ.ต.ท.สันธนะ ประยูรรัตน์ ประธานที่ปรึกษาบริษัทตลาดใหม่ดอนเมืองผู้ต้องหาคดีร่วมกันกรรโชกทรัพย์ ไปฝากขังผัดแรกที่ศาลอาญารัชดา ทันทีที่ พ.ต.ท.สันธนะเดินลงมาจากห้องคุมขังมีสีหน้ายิ้มแย้ม ที่มือทั้ง 2 ข้างถูกพันธนาการด้วยกุญแจมือ พร้อมทั้งชูมือให้สื่อมวลชนบันทึกภาพ พร้อมกล่าวว่า เมื่อคืนนอนหลับฝันดี เพราะที่ สน.ดอนเมือง เคยเป็นที่ทำงานเก่าสมัยเป็นสารวัตรสืบสวน ไม่กังวลเรื่องคดี ตนรู้มาว่ามีคำสั่งพิเศษจากสำนักงานตำรวจแห่งชาติให้ใส่กุญแจมือ เหมือนใส่นาฬิกายี่ห้อโรเล็กซ์เป็นยี่ห้ออื่นไม่ได้ ยินดีทำตามความต้องการของสำนักงานตำรวจแห่งชาติ และกล่าวทิ้งท้าย กูไม่ยอมพวกมึง ไม่มีวัน ก่อนจะยกมือไหว้และเดินขึ้นรถตู้ไปศาล,ต่อมาเวลา 09.09 น. ที่ศาลอาญา ตำรวจ สน.ดอนเมือง ควบคุมตัว พ.ต.ท.สันธนะ ประยูรรัตน์ มาฝากขังผัดแรกที่ศาลอาญารัชดา พ.ต.ท.สันธนะ ถูกใส่กุญแจมือเดินชูมือสองข้างตะโกนว่า กูไม่ยอมพวกมึง นี่เป็นออเดอร์ ตนเป็นลูกค้าวีไอพีของสำนักงานตำรวจแห่งชาติ เมื่อกี้ขณะที่นั่งรถมามีคำสั่งพิเศษบอกว่า ให้กลับไปที่สถานีตำรวจใหม่อีกรอบ เมื่อคืนนอนหลับสบาย มีคนของตนดูแล ขอบคุณทุกท่านที่เป็นห่วง วันนี้เตรียมหลักทรัพย์มาพร้อมประกันตัว มั่นใจในกระบวนการศาลยุติธรรม ตนไม่ได้กระทำผิด ถ้าประเทศนี้แผ่นดินนี้ คนไม่ได้กระทำผิดถูกกระทำแบบตน ประชาชนสังคมจะอยู่อย่างไร ส่วนเรื่องคดีที่มีพ่อค้าแม่ค้า 8 คน มาบอกว่า ไปรีดไถเงินเดือนละ 1,500 บาท เมื่อวันที่ 12 พ.ค.ได้รับรายชื่อ 8 เดนนรกแล้วจะฟ้องร้องพวกนี้ เขาขายอยู่ตรงไหน ร้านไหนตนไม่รู้จัก เป็นเรื่องจริงที่ 8 หมายไม่มีผู้เสียหาย มันเป็นกระบวนการที่ผิดปกติทุกขั้นตอน ระหว่างที่พูดเจ้าหน้าที่พยายามพาตัว พ.ต.ท.สันธนะเข้าไปด้านใน ต้องเกลี้ยกล่อมอยู่นานจนสำเร็จ,หลังจากนั้นนายอภิชาติ ครัวเชื้อ ทนายความของ พ.ต.ท.สันธนะเดินทางมาถึงศาลเผยว่า วันนี้เตรียมหลักทรัพย์ยื่นประกันเป็นเงินสด 8 เเสนบาท เเต่ขณะนี้ทราบว่าพนักงานสอบสวนยังไม่ยื่นคำร้องฝากขัง ส่วนที่จะเเจ้งข้อหา พ.ต.ท.สันธนะเพิ่ม หลังมีพ่อค้าเเม่ค้ามาเเจ้งความ การเเจ้งข้อหาเพิ่มต้องสอบสวนก่อนจึงเเจ้งได้ หลังจากนี้ต้องดูว่า หากยื่นประกันตัวเเล้วศาลอนุญาต พนักงานสอบสวนจะมาเชิญตัวไปสอบสวนหรือไม่ หากเชิญไปเชื่อว่า พ.ต.ท.สันธนะพร้อม เเต่ถ้าอายัดตัวต้องมีหมายมาด้วย การยื่นขอปล่อยชั่วคราวเรายื่นคำร้องไปว่า หากขอออกหมายจับ พ.ต.ท.สันธนะ ขอศาลท่านพิจารณาไม่ออกหมายจับหากเเจ้งข้อหาเพิ่มอีก เนื่องจากอยู่ในอำนาจศาลจากการฝากขังเเล้ว ส่วนเรื่องฟ้องกลับกลุ่มพ่อค้าเเม่ค้า 8 คน ยังไม่ได้คุยรายละเอียด เเต่ยังไม่เห็นด้วย อยากให้สู้คดีนี้เรียบร้อยก่อน,นายอภิชาติ เผยต่อว่า พ.ต.ท.สันธนะไม่ได้กังวลอะไรกับหมายจับ เเต่จากการสอบสวนเมื่อวานรายละเอียดการบรรยายพฤติการณ์ในหมายจับทั้ง 8 ใบ บรรยายรายละเอียดว่า เรียกเก็บเงินกรรโชกทรัพย์กี่ครั้ง หมายจับใบหนึ่ง เฉลี่ยเเล้ว 25 ครั้ง คดีนี้อัตราโทษสูงสุด 5 ปี ลองเอา 25 คูณ 5 เข้าไปคดีหนึ่งร้อยกว่าปี เเล้ว 8 คดีไม่เป็นพันปีหรือ เรื่องนี้เกิดจากการขัดผู้มีอำนาจรัฐ พ.ต.ท.สันธนะให้บันทึกไว้ในคำให้การว่า เรื่องราวความขัดแย้งเป็นอย่างไร เหตุเกิดตรงไหน ขัดแย้งกับใครบ้าง วิวาทกันร้องเรียนกัน จนมาบุกค้นตลาดเเละถูกจับ ตลาดมีตั้งมากมายลักษณะนี้ ทำเกินขอบเขตกฎหมายหรือไม่,จนถึงเวลาเที่ยงผู้สื่อข่าวรายงานว่า ขณะนี้ยังไม่ปรากฏว่าพนักงานสอบสวนนำคำร้องฝากขัง พ.ต.ท.สันธนะมายื่นเสนอศาลที่จะปิดทำการในเวลา 12.00 น. นายอภิชาติออกมาเผยอีกว่า จากการสอบถามเจ้าหน้าที่พบว่า พนักงานสอบสวนยังไม่ได้นำคำร้องมายื่นต่อศาล คาดว่าจะรอถึง 12.30 น. หากถึงเวลากำหนดเตรียมยื่นคำร้องขอให้ปล่อยตัว พ.ต.ท.สันธนะในทันที เนื่องจากเกินเวลาทำการ พ้นอำนาจควบคุมตัว ระหว่างนั้น พ.ต.อ.พิเศษ สมชาย ประยูรรัตน์ บิดา เเละกลุ่มผู้ติดตามประมาณ 7-8 คน เดินทางมาที่ศาลเพื่อให้กำลังใจ โดย พ.ต.อ.พิเศษ สมชาย อายุ 91 ปีแล้วต้องนั่งรถวีลเเชร์มารอ,อยู่ที่งานประกันตัว,ต่อมาเวลา 12.27 น. พ.ต.ท.ธรรมรักษ์ เรืองดิษฐ์ นำสำนวนสอบสวนมายื่นคำร้องฝากขัง พ.ต.ท.สันธนะครั้งแรก เตรียมคำร้องมา 8 คำร้องตามหมายจับ เเต่นำคำร้องทั้งหมดไปเเก้ไขรวมเป็นคำร้องเดียว ระบุพฤติการณ์สรุปว่า ตั้งเเต่ช่วงเดือน เม.ย.2559-เม.ย.2561 ต่อเนื่องกัน ผู้ต้องหากับพวกรวม 11 คน ร่วมกันเรียกเก็บเงินเป็นรายเดือนจากผู้ค้าเครื่องสำอางอาหารเสริมบำรุงสุขภาพในตลาดใหม่ดอนเมืองร้านละ 1-3 พันบาท ผู้ต้องหาเเบ่งหน้าที่กันทำ เรียกเก็บเงินช่วงปลายเดือน เก็บค่าจอดรถเดือนละ 700 บาท จักรยานยนต์เดือนละ 300 บาท พฤติกรรมเป็นการข่มขู่คุกคาม ทำให้เกิดความรู้สึกว่าจะเกิดอันตรายหากไม่ยอมจ่ายเงิน กระทั่งวันที่ 12 พ.ค. เจ้าพนักงานตำรวจร่วมกันจับกุมผู้ต้องหาตามหมายจับศาลอาญาที่ 1015/2561 ลงวันที่ 11 พ.ค. ข้อหาร่วมกันกรรโชกทรัพย์ ที่บ้านพักบิดาย่านถนนเลียบด่วนรามอินทรา ชั้นจับกุมเเละสอบสวนผู้ต้องหาให้การปฏิเสธ พนักงานสอบสวนต้องสอบสวนพยานบุคคลอีก 50 ปาก รอผลตรวจสอบพิมพ์ลายนิ้วมือ เเละประวัติการต้องโทษผู้ต้องหาจากกองทะเบียนประวัติอาชญากร ความจำเป็นดังกล่าวจึงขอฝากขังผู้ต้องหานี้ไว้ 12 วันตั้งเเต่ 13-24 พ.ค.นี้,ท้ายคำร้องคัดค้านการประกันตัว เนื่องจากทำเป็นขบวนการมีผู้เสียหายจำนวนมาก ทางการสืบสวนพบว่า ผู้ต้องหามีพฤติกรรมข่มขู่คุกคามผู้เสียหายและพยาน ประกอบกับการตรวจสอบประวัติเบื้องต้นทราบว่า ผู้ต้องหากับพวกเคยถูกจับฐานร่วมกันมีอาวุธปืนและเครื่องกระสุนไว้ในครอบครองโดยไม่ได้รับอนุญาต ร่วมกันพาอาวุธปืนติดตัวพาไปในเมือง หมู่บ้านฯโดยไม่ได้รับอนุญาตและไม่มีเหตุจำเป็นเร่งด่วน และร่วมกันมีวิทยุโทรคมนาคมไว้ในครอบครอง ในการจับกุมพบว่า ผู้ต้องหากับพวกครอบครองอาวุธปืนมากถึง 5 กระบอก พร้อมเครื่องกระสุน 70 นัด มีลักษณะเป็นการกระทำที่ไม่เกรงกลัวต่อกฎหมาย นอกจากนี้ผู้ต้องหาเป็นหัวหน้ากลุ่มมีสมาชิกไม่น้อยกว่า 20 คน กระจายตัวอยู่ตามพื้นที่ต่างๆ ผู้ต้องหาอาจสั่งการให้ลูกทีมในพื้นที่ทำร้ายหรือข่มขู่ผู้เสียหายและพยานคดีนี้ อาจทำให้เกิดความเสียหายร้ายแรง ดังนั้น การปล่อยชั่วคราวผู้ต้องหาจะเป็นอุปสรรคหรือก่อให้เกิดความเสียหายต่อการสอบสวนหรือการดำเนินคดีในศาล ศาลพิจารณาคำร้องแล้วอนุญาตให้ฝากขังได้,ต่อมานายอภิชาติ ครัวเชื้อ ทนายความยื่นคำร้องพร้อมหลักทรัพย์เป็นเงินสด 3 เแสนบาท ขอปล่อยชั่วคราว พ.ต.ท.สันธนะระหว่างฝากขัง ศาลพิจารณาคำร้องพร้อมหลักทรัพย์แล้วมีคำสั่งอนุญาตให้ประกันตัว ตีราคาประกัน 3 เแสนบาท พร้อมกำหนดเงื่อนไขห้ามยุ่งเหยิงพยานหลักฐาน และห้ามเดินทางออกนอกราชอาณาจักร เว้นแต่ได้รับอนุญาตจากศาล และให้ผู้ต้องหามารายงานตัววันที่ 2 ก.ค. เวลา 09.00 น.,หลังได้รับการปล่อยชั่วคราว พ.ต.ท.สันธนะ เผยว่า ตั้งแต่พนักงานสอบสวนพาออกจาก สน.ดอนเมือง สังเกตเห็นความผิดปกติ มีสั่งการถ่วงเวลา อ้างว่ารอเอกสารคำร้องฝากขังพร้อมมีคำสั่งพิเศษให้ใช้เครื่องพันธนาการคุมตัวอย่างเแน่นหนา กระทั่งใกล้ถึงศาลมีโทรศัพท์คำสั่งพิเศษอีกว่า ให้เอาตัวกลับไปยัง สน.ดอนเมือง จึงแจ้งคนควบคุมตัวว่า ขณะนี้คุมตัวพร้อมเอกสารเข้ามาในเขตอำนาจศาลแล้ว หากคุมตัวกลับไม่เเน่ว่าจะเข้าข่ายละเมิดอำนาจศาลหรือไม่ คนควบคุมเลยจำเป็นต้องนำตนไปควบคุมที่ศาลอาญา และทราบว่ามีการนำคำร้องฝากขังกลับไปแก้ไข ทำคำร้องเพิ่มเติมเพื่อไม่ให้ศาลอนุญาตปล่อยชั่วคราว เมื่อยื่นคำร้องฝากขังแล้วศาลมีความเห็นว่า แม้เป็นการกระทำหลายครั้งในเวลาต่อเนื่อง แต่เป็นความผิดเดียวกัน ผู้ต้องหาคนเดียวกัน จึงสั่งให้รวมคำร้องฝากขังเป็นคำร้องเดียวกันทั้ง 8 คดี,พ.ต.ท.สันธนะกล่าวต่อว่า เรื่องนี้มันเริ่มต้นจาก 3 นายพลตำรวจ ตอนนี้ขยับเป็น 5 นายพลที่มีอำนาจหน้าที่รับผิดชอบมุ่งเป้ามาที่ตน ดูการปฏิบัติควบคุมตนทราบได้เลยว่า เตรียมกำลังมาเป็นร้อยและเตรียมปฏิบัติการด้วยความรุนแรง ตนจะทำหนังสือถึง ผบ.ตร.ให้ทราบว่า ใครคือนายพลที่มีปัญหากับตน 3 คน ตนทราบว่ามีกลุ่มผู้ค้า 8 คนที่เต็มใจมาชี้ตนกับพนักงานตลาดร่วมกันข่มขู่บังคับเรียกเก็บเงิน ไม่งั้นจะเปิดขายไม่ได้ ทั้งที่ตลาดมีร้านค้ากว่า 500 ร้าน เรื่องนี้เชื่อว่าต้องชักจูงโน้มน้าว ทั้ง 8 คนได้ชื่อแล้ว ต่อไปจะตรวจสอบว่าเป็นผู้ค้าจริงหรือไม่ อยู่ล็อกไหน ตนอ่านชื่อแล้วไม่รู้จักเลย จำเป็นต้องฟ้องกลับแน่นอน ความอับอายน่าจะเป็นของสำนักงานตำรวจแห่งชาติ ส่วนที่ว่ากร่างโวยวายเป็นคาแรกเตอร์ ตนยอมรับ หลังจากนั้นเดินเข้าไปที่รถตู้สีดำที่ พ.ต.อ.(พิเศษ) สมชาย บิดานั่งอยู่ พร้อมนั่งลงกราบที่ตักสวมกอดกัน ก่อนเดินขึ้นรถอีกคันกลับไป,ที่สโมสรตำรวจวันเดียวกัน พล.ต.อ.วิระชัย ทรงเมตตา รอง ผบ.ตร. เรียกประชุมพนักงานสอบสวนสืบสวน เพื่อติดตามความคืบหน้าของคดีการปรามปราบผู้มีอิทธิพล และการติดตามจับกุมผู้ต้องหาที่ร่วมกับ พ.ต.ท.สันธนะกรรโชกทรัพย์ พล.ต.อ.วิระชัยกล่าวว่า เมื่อช่วงเช้าพนักงานสอบสวนนำตัว พ.ต.ท.สันธนะฝากขังที่ศาลอาญา ท้ายคำร้องคัดค้านการประกันตัวด้วยเหตุผลหลายประการ เริ่มตั้งแต่ผู้ต้องหามีพฤติการณ์หลบหนี เพราะขณะเจ้าหน้าที่เข้าจับกุมต้องใช้วิธีการสืบสวน และผู้ต้องหาทำความผิดต่อเนื่องต่างกรรมต่างวาระอีกจำนวนมาก ขณะนี้มีผู้เสียหายมายืนยันความเสียหายแล้วกว่า 100 คน ต้องดำเนินการกับกลุ่มผู้ต้องหาเพิ่มเติม และยังมีความผิดที่มีอัตราโทษหนักอีกหลายคดี มีอีกหลายข้อหาเตรียมแจ้งเพิ่ม ส่วนผู้ต้องหารายอื่นที่ยังจับกุมไม่ได้มอบให้ พ.ต.อ.นพศิลป์ พูลสวัสดิ์ รอง ผบก.สส.บช.น. เป็นหัวหน้าทีมจับกุม ทราบว่าหนีไปหลบซ่อนตามต่างจังหวัดและตามแนวตะเข็บชายแดน,ส่วนกรณี พ.ต.ท.สันธนะจะแจ้งความเอาผิดกับผู้เสียหาย 8 คน ขอให้ความมั่นใจผู้เสียหายและพยานว่า ทุกคนจะไม่ถูกดำเนินคดี ใครก็ตามที่ฟ้องกลับผู้เสียหายที่แท้จริง บุคคลผู้ฟ้องจะเป็นผู้ผิดกฎหมายเสียเองฐานแจ้งความเท็จ และเบิกความเท็จหรือฟ้องคดีอันเป็นเท็จที่ พ.ต.ท.สันธนะกล่าวอ้างว่า ผู้เสียหายที่มาแจ้งความไม่ใช่พ่อค้าแม่ค้าในตลาดใหม่ดอนเมืองจริง ตนยืนยันว่า เป็นผู้เสียหายจ่ายเงินจริง พนักงานสอบสวนเรามีวิธีการตรวจสอบ,ผู้สื่อข่าวถามว่า พ.ต.ท.สันธนะยืนยันว่าถูกกลั่นแกล้งที่ไปมีข้อพิพาทกับตำรวจบางนาย พล.ต.อ.วิระชัยกล่าวว่า การเริ่มต้นคดีนี้เกิดจากการเจ้าหน้าที่เข้าไปตรวจค้นสินค้า ผลิตภัณฑ์อาหารเสริมที่เป็นอันตรายต่อสุขภาพชีวิตประชาชน ขณะนี้แพทย์ลงความเห็นแล้วว่าการเสียชีวิตของประชาชนหลายรายเกิดจากยาอันตรายดังกล่าว จึงเข้าตรวจค้นแหล่ง จำหน่ายที่เป็นศูนย์กลางคือ ตลาดใหม่ดอนเมือง ระหว่างตรวจค้นมีผู้ขัดขวางการปฏิบัติหน้าที่ จึงตรวจสอบเชิงลึก เหตุใด พ.ต.ท.สันธนะที่ไม่เกี่ยวข้องกับพ่อค้าแม่ค้าถึงมาขัดขวางการทำงาน จึงทราบว่า พ.ต.ท.สันธนะเป็นที่ปรึกษาของตลาด สอบลึกลงไปจึงทราบว่ามีกลุ่มคน 15-20 คน มีพฤติกรรมการกรรโชกทรัพย์พ่อค้าแม่ค้า จึงรวบรวมพยานหลักฐานออกหมายจับ ทั้งหมดจึงไม่เกี่ยวข้องการพิพาทกับใครทั้งสิ้น เราดำเนินการตามพยานหลักฐานที่มีตามข้อเท็จจริงที่ผู้เสียหายเข้ามาแจ้งความ คดีนี้จึงเกิดจากความเดือดร้อนของพี่น้องประชาชน,ส่วนคดีเมจิก สกิน อยู่ในขั้นตอนรวบรวมพยานหลักฐาน และใกล้จะเรียกพยานหรือบุคคลที่เกี่ยวข้อง บุคคลที่รีวิวสินค้า หรือผู้ที่เข้าข่ายให้การสนับสนุนมาสอบสวน และเร่งรัดผลตรวจผลิตภัณฑ์เมจิก สกิน เมื่อผลออกมาแล้วจะได้ดำเนินการแจ้งข้อหาผู้ที่กระทำผิดต่อไป รอง ผบ.ตร. กล่าว
ตำรวจค้านประกันไม่สำเร็จ ศาลอาญาพิจารณาให้ประกันตัว สันธนะ วงเงิน 3 แสนบาท พร้อมสั่งรวมคดีกรรโชกทรัพย์ตลาดใหม่ดอนเมือง 8 คดีเป็นคดีเดียวกัน
สันธนะ ประยูรรัตน์,ประกันตัว,ฟ้องกลับ,วิระชัย ทรงเมตตา,ข่าวหน้า1,ข่าวทั่วไป